**คณะสัตวแพทยศาสตร์ มข.จัดโครงการ “ตรวจประเมินคุณภาพภายในระดับหลักสูตร ประจำปีการศึกษา 2559” ครั้งที่ 2**

 เมื่อเช้าวันศุกร์ที่ 29 กันยายน 2560 ที่ผ่านมา ระหว่างเวลา 08.30-12.00 น. ณ ห้องประชุมอาชาไนย ชั้น 5 อาคารพิเชฎฐ์ เหลืองทองคำ คณะสัตวแพทยศาสตร์ มหาวิทยาลัยขอนแก่น โดยฝ่ายวางแผนและประกันคุณภาพ ได้จัดโครงการ **“การตรวจประเมินคุณภาพภายในระดับหลักสูตร ประจำปีการศึกษา 2559” ครั้งที่ 2 ขึ้น** โดยมี**วัตถุประสงค์**เพื่อตรวจประเมินการดำเนินงานของหลักสูตรต่างๆว่าได้ดำเนินการตามเงื่อนไขที่ทางสำนักงานคณะกรรมการการอุดมศึกษาได้กำหนดไว้หรือไม่ และเพื่อให้ข้อชี้แนะต่างๆแก่อาจารย์ประจำหลักสูตรเพื่อจะได้นำไปพัฒนาหลักสูตรให้ได้มาตรฐานและมีคุณภาพมากยิ่งๆขึ้น โดยกระบวนการดังกล่าวนี้เป็นอีกกลไกหนึ่งที่จะช่วยสนับสนุนให้สถาบันอุดมศึกษาสามารถบรรลุวัตถุประสงค์ที่ได้ตั้งไว้ได้อย่างมีประสิทธิภาพ ทั้งนี้ผู้เข้าร่วมโครงการจะได้รับความรู้ ความเข้าใจ และรับข้อเสนอแนะจากคณะกรรมการตรวจประเมินฯ การตรวจประเมินในครั้งนี้ได้รับเกียรติจาก **รศ.น.สพ.ดร. ชูชาติ กมลเลิศ** คณบดีคณะสัตวแพทยศาสตร์ให้เกียรติเป็นประธานกล่าวต้อนรับคณะกรรมการตรวจประเมินฯและกล่าวเปิดโครงการ รวมถึงการนำเสนอข้อมูลหลักสูตรสัตวแพทยศาสตรบัณฑิตซึ่งคณบดีทำหน้าที่เป็นประธานหลักสูตรอยู่ด้วย และ **ผศ.น.สพ.ดร.พีระพล สุขอ้วน** นำเสนอข้อมูลหลักสูตรสหวิทยาการสัตวแพทย์ ทั้งระดับปริญญาโท และปริญญาเอก และการประเมินในครั้งนี้มี **รศ.ดร.รัชพล สันติวรากร** กรรมการสภามหาวิทยาลัยขอนแก่น เป็นประธานคณะกรรมการตรวจประเมิน กรรมการตรวจประเมินท่านอื่นๆ ประกอบด้วย **รศ.สพ.ญ.กัลยา เจือจันทร์** **ผศ.น.สพ.ดร.เจษฎา จิวากานนท์** และ **ผศ.น.สพ.ดร.ปิยวัฒน์ สายพันธ์** **หลักสูตรที่รับการตรวจประเมินมีจำนวน 3 หลักสูตร ได้แก่** หลักสูตรสัตวแพทยศาสตรบัณฑิต หลักสูตรสหวิทยาการสัตวแพทย์ ทั้งระดับปริญญาโท และปริญญาเอก

 โดยการดำเนินโครงการในครั้งนี้เป็นไปด้วยความเรียบร้อย คณะขอขอบคุณคณะกรรมการตรวจประเมินทุกท่านที่ได้ช่วยให้คำชี้แนะต่อการดำเนินการของแต่ละหลักสูตร ซึ่งคณะจะได้นำไปดำเนินการพัฒนาต่อไปเพื่อให้ได้หลักสูตรที่มีมาตรฐานเพิ่มมากยิ่งขึ้นกว่าเดิมและนำไปสู่การผลิตบัณฑิตที่มีคุณภาพออกไปทำงานรับใช้สังคมต่อไป และขอขอบคุณประธานกรรมการและอาจารย์ประจำหลักสูตร และเลขานุการทุกๆหลักสูตรที่ได้ร่วมกันเตรียมการรองรับการตรวจประเมินในครั้งนี้